open-index/open-wikipedia-markdown huggingface dataset:
Вощини (пчоларство)

**Вощини** (єдн. вощина, серб. *облатна* або *обланда*, поль. *woszczyna*, слц. *voština*, укр. *вощина*, рсй. *вощина*; од воск).

1. (пчол.) у Коцуре: кeлиї з воску хтори правя пчоли за чуванє меду и нєшенє ваїчкох, пляйстри; 

2. вироятно пре подобносц з пчоларскима пляйстрами, у Руским Керестуре ше и сушене цесто за пляйстри хтори ше филує вола вощина. 

## Литература

*Словнїк руского народного язика I*, А – Н, Нови Сад 2017, б. 230.
Вощина (колач)

**Вощина** то колач зоз ценких скорох.

Фил за вощину ше прави з длугим вареньом млєка и цукру по ступень карамелизациї так же би ше достало штреднє густу карамел мишнїну до хторей ше на концу дода масло. 

Скори за вощини то индустрийни вафел продукт хтори ше купує готови и часто є доступни у предавальньох дзе тота лакотка позната и дзе ше ю конзумує.

Тот десерт ше служи жимни, часто як ужина, а ридше як часц єдзенє.

Вощини ше хасную за пририхтованє числених файтох колачох з рижнима филами зоз сухим грозном и зоз филами у хторих додати орехи, кекси, лїсковци, чоколада и кокос.

У Сербиї ше продукує даскельо розлични файти, дезени и димензиї вощинох. Попри класичних кляпчистих вощинох, прудукує ше и ткв. Рафаело вощини зоз полулабдочками хтори ше польнї зоз филом, потим кошарочки и корнет погарики.

## Ґалерия

Файл:Ruske kape i oblande.jpg|Вощини и руски шапки
Файл:Nugat.jpeg|Колачи зоз вощини

## Вонкашнї вязи
* Рецепт за обланде. на сайту Кулинарка

## Референци

Катеґория:Колачи
Катеґория:Пожива
Катеґория:Лакотки
Ламбада

**Ламбада** (порт. *Lambada* —моцне вдеренє як зоз батогом) то стил музики и танєц зоз Бразила. Танєц настал на сиверу Бразила (держава Пара) дзекуюци своєй швидкей и широкей популаризациї na концу 1980-их и на початку 1990-их. Концом 80-их рокох прешлого вику тот танєц ше розширел по Европи, Филипинох и по цалей Южней Америки. Танєц ше состої з рухох хтори єст и у других танцох, як цо *фаро* и *салса*.

Ламбада то танєц хтори ше танцує по парох. Танєчнїки танцую так же правя мали крочаї на бок (правя крочаї на боки и на предок-назадок, окруцаю ше з целами и зогинаю ше полукукаюци. Ориґинални танєц нєма хореоґрафски крочаї, окрем напредок и назадок, зоз барз наглашенима рухами клубох. Стандардизовани способ облєканя за танєчнїци були кратки лєгучки шоси – сукнї, а за танєчнїкох длугоки панталони.

## Наставанє танца ламбада
♦ **Каримбо**

*Carimbo* то танєц зоз часу кед Бразил бул портуґалска колония, и теди бул популарни на сиверу держави. Познати є и як нєдошлєбодзени танєц. Ритем прилапени зоз ритмичним дурканьом у ритме по древених буґнох. Тот танєц бул обдумани же би бул у руху окруцаня и благого гойсаня у клубох (лїво и право у ритме), а то постали и основни поставени рухи танцованя ламбади.

## Походзенє
После одредзеного часу радио станїци у Белему почали наволовац нову музику „ритем ламбади.” Ламбада то мишанїна новей музики и старого танцу. Ламбада на портуґалским язику значи „моцне вдеренє.” Розликує ше од других латиноамерицких танцох по тим же танєчнїки зоз своїма целами указую на рух габох.

## Карневал у Бахиї
Ламбада ше ширела по побережйох док нє сцигла до Бахиї, дзе є дакус вименєна под вплївом танца *Фаро*. На карневалу у Бахиї каждого року ше зявйовали нови танци хтори наставали кед туристи поодходзели. Ламбада ше як танєц на карневалу зявела 1988. року.

## Музика ламбади
1988. року французки поднїматель Оливер Ламоте нащивел Порто Деґуро у Бразилу и открил локални танєц хтори узко повязани зоз ламбаду и боливийску стару мелодию. Ґрупа ***Kaoma*** зоз даскелїма музичарами путовала по Европи и промововала мелодию. Французка ґрупа *Kaoma* зняла шпиванку Ламбада, хтора постала гит ширцом швета.1989. року предати 5 милиони прикладнїки. Шпиванка ше на портуґалским язику вола *Llorando se fue*  а значи *Плачем прето же пошол/пошла*. У цеку найвекшей популарносци була на 46 месце на лїстини 100 найлєпших.

## Вонкашнї вязи
*  Latin Passione Brazilian Style Dance & Events Архів  оригіналу за 19 квітня 2009. Процитовано 1 травня 2009.
*  Lambada  youtube.com

## Референци

Катеґория:Музика
Катеґория:Танци
Катеґория:Латиноамерицки танци
Катеґория:Музика за танєц
Грекокатолїцка церква у Вербаше

**Грекокатолїцка церква у Старим Вербаше** пошвецена швету Покрова Пресвятей Богородици. Єй вибудов почата 1939. року на месце дзе уж була церква зоз 1860. року, зоз хторей превжати двери и образи.  Вибудов церкви закончена после 1945. року.

## История парохиї
Руснаци ше до Вербасу присельовали зоз Керестура и зоз Коцура, особлїво после револуциї 1848/49. року. У Вербаше 1850. року жили 70 руски фамелиї. Як припаднїки грекокатолїцкей церкви вони основали парохию 1860. року, з одобреньом крижевского владики Дюри Смичикласа. Першобутно тота парохия була филияла парохиї у Коцуре и о нєй ше старали коцурски священїки. Перши самостойни парох грекокатолїцкей парохиї у Вербаше бул священїк Владислав Лабош 1885. року. После двох рокох служеня вон напущел тоту парохию и, за кратки час, превжал ю священїк Мирослав Ґолеш.

## Перша церква у Вербаше
Перши руски храм у Вербаше подзвигнути 1892. року. Пошвецел го крижевски владика Юлиян Дрогобецки. У периодзе меди 1887. и 1891. роком парохийски священїк бул Андри Сеґеди. Вон бул вельки ентузияста и закладал ше за злєпшанє материялного стану парохиї и за подзвигованє културного и просвитного живота Руснацох у Вербаше. Як музично талантовани, Сеґеди пестовал церковне шпиванє и духовну музику.

## Нєшкайша церква
Од 1933. року зоз парохию руководзел священїк Дюра Биндас. Под час його служеня, 1939. року розпочате мурованє новей церкви пошвеценей Покрову пресвятей Богородици. Проєкт за храм виробел українски архитекта Володимир Сичинский. Випатрунок церкви представя синтезу архитектонских елементох українского стилу и елементох традицийного войводянского барока. Понеже ориґинални проєкт бул затрацени, церква будована спрам його скраценей верзиї.

Орнаменти у церковним ентериєру намальовал Ружичка, маляр аматер зоз Кули, а иконостас, крем царских дверох хтори принєшени зоз старей церкви у Коцуре, омальовал Петро Ризнич Дядя.

Реконструкция крова зробена после Другей шветовей войни а нова фасад зробена 1974. року под час пароха Владимира Тимка. З його закладаньом збудована и зборнїца у церковней порти. 

Року 1990. церкву залапел огень хтори спричинєл вельку материялнун чкоду. Знїщени церковни предмети и священїцки одежди. 

## Референци
Катеґория:Грекокатолїцки церкви у Сербиї
Польска

**Польска**, урядово **Република** **Польска** (поль. *Polska*, *Rzeczpospolita Polska*) то держава централней Европи. Официйни урядови язик польски. Главни город/варош Варшава. Векша часц залапює европску ровнїну. Гранїчи ше на сиверовостоку зоз Литванию и Русию, на востоку зоз Україну и Билорусию, на югу зоз Р. Словацку, на югозаходу зоз Ческу, а на заходу зоз Нємецку.
*
Заруцовачка

**Заруцовачка** – файта малей хустки:

Заруцовачка була мала хустка, заруцовало ше ю на хрибет и на плєца, алє ю нє мож було завязац на хрибце:

*Кажда дзивка, кед ишла на драгу, патрела нашвидко закруциц власи и положиц билу хусточку на главу, а вжиме заруцовачку, загульовачку.

Заруцовачка була вельо менша од хустки, штрикана з волни у хторей були попреплєтани гадвабни нїтки и на концох мала ройти зоз зошульканей волни або вати. Заруцовачки були блядих [[Фарба|фарбох]] – били або целово. Нє ношело ше их поверх якньох або байкох, алє лєм поверх блузнох (як даяка файта нєшкайших пелеринох).

Кед ше заруцовачку положело на главу, волало ше ю загульовачка. Вона була нє лєм заруцена на главу, алє и завязана на задку коло шиї. 

== Литература ==
* *Словнїк руского народного язика'' А – Н, Нови Сад 2017, б. 482
Катеґория:Облєчиво
Клянка

**Клянка** ж. ( всл. *kľamka,* поль. *klamka*, укр. *клямка*, од нєм. *Klinke* „исте”, ст.в.нєм. *klam*, нєм. *klemmen* „сцискац”) ма вецей значеня:

* ручка за отверанє дзверох

* механїзем з ручку за отверанє дзверох

Звичайно ше клянка находзи понад механїзма за замиканє, и помали ше з руку прицишнє на долу, за стандардни модели, же би ше дзвери отворели.

Єст вецей файти клянкох. Напр. кружни або индивидуални котри отвераю дзвери на автох, облакох и койдзеяких других стварох.

## Традицийна клянка
У нукашнєй часци традицийней клянки ше находзи механїзем за замиканє. Механїзем за замиканє ше состої зоз цилидра (гордовика) до хторого ше упиха ключ за замиканє дзверох и шрубика хтори нєдошлєбодзує же би тот гордовик вишол зоз свойого места у нукашньосци дзверох.

Зоз прицисканьом ручки (клянки) на долу, одредзени зубчок цага (порушує) язичок до нукашньосци механїзма и аж теди ше дзвери отворя. Полуга або подобни механїзем оможлївює же би ше клянка врацела до предходного положеня.

## История
Клянка и механїзем за замиканє ше хасновали ище пред 6000 роками. Прикладнїк зоз тих часох пренайдзени у розвалєнїскох Ниниви, главним городзе Асирского царства (восточне побрежє рики Тиґер, нєшкайши Ирак).

По углєдзе на таки механїзем направени древени зоз иглами (зубками)(такволани єгипетски), а перши метални механїзми за замиканє ше почали правиц коло 870. по 900. рок и пренаходок ше приписує анґлийским ремеселнїком.

Сучасни механїзми ше почали правиц з наглим розвойом индустриї у другей половки XVIII вику. Механїзем за замиканє зоз полугу, хтори ше хаснує и нєшка, видумал Роберт Барон 1778. року. Джеремая Чаб, 1818. року, осучаснєл тот механїзем так же могол мац и ключ без хторого дзвери нє могло отвориц. Чаб достал награду 100 фунти прето же и после трох мешацох, дзвери зоз таким механїзмом, а без ключа, отвориц нє могол анї барз добри (виучени) толвай.

Сучасна вариянта механїзму зоз игелками (зубками), хтори ше нєшка хаснує, видумал Американєц Лайнус Єйл, старши, 1848. року. . Зоз таким механїзмом нє було можлїве же би гоч хтори ключ одомкнул гоч хтори дзвери. Лайнус Єйл, младши, инспировани зоз тим механїзмом, хтори видумал його оцец, 1861. року видумал и патентовал менши, кляпчисти ключ зоз зубками, а тиж и угелки (зубки) у нукашньосци механїзму за замиканє. Випатрунок того ключа и механїзма за замиканє подобни пин тимблеровим механїзму хтори ше нєшка хаснує. Єйлов ключ и механїзем то у сущносци сучасна верзия єгипетского ключа и механїзма.

## Галерия

Файл:Gold doorknob.jpg|Сучасна клянка
Файл:Doorknob parts.JPG|Часци клянки
Файл:Kathmandu-05.JPG|Штреднєвиковна клянка
Файл:Solex 99 30 padlock with keys (DSCF2659).jpg|Сучасна клатка
Файл:Клянка 12. 1. 2026.jpg|Клянка
Файл:Найєдноставнєйша клянка 12. 1. 2026.jpg|Єдноставна клянка


## Литература
* *Словнїк руского народного язика*, I том, А - Н, Нови Сад, 2017. б. 606

## Вонкашня вяза

* Квака за врата: карактеристике модела и могућности избора masterzone.decorexpro.com

## Референци
Приклєт

**Приклєт** (хлопски род) то простория у обисцу з хторей ше уходзело до преднєй и заднєй хижи.

Приклєт на два часци дзелєла греда и звичайно нє мал облаки.

До приклєта ше уходзело з отвореного конку, а кед го нє було вец з двора.

Мал два часци:

а) приклєт з повалу и

б) оддзелєну часц без повали з отвореним комином.

Тота часц дзе ше находзел отворени комин служела як кухня, ту ше варело єдло. На муре хтори патрел на дзвери, т.є.на муре од сушеда було полукружне углїбенє, до хторого були поприбивани дески на хторих стала судзина. То такволана карина. З бокох ше находзели дзири до пеца, такволани челюсци з брилами, одкаль ше топело до пецох, хтори ше находзели у преднєй и у заднєй хижи.

През єдну дзиру була вимурована з глїни або з валькох патка. На нєй стали желєзни ножки з котлянку. На желєзни ножки (волали их ище троножнїк, або желєзни ноґари) ше кладли при вареню шпижово шерпенї, шерпенки и глїняни гарчки, а под нїма горел огень.

Познєйше, место тей патки домашнї муровали шпоргет. На другей патки, хтора стала на процивним боку од гевтей з отворену котлянку стала судзина. Кед ше селєли, Руснаци зоз собу принєсли велї ствари у зайдох. Медзи иншим у тих зайдох було и судзини: танєри, миски, гарчки, древени ложки.

Медзи Руснацами нє було гарчкарох, алє ше глїняну судзину куповало на пияцох або на вашарох. Часто гарчкаре на кочу ходзели по валалє та предавали глїняну судзину. Кед ше гарчок розбил, нє одруцовало ше го, алє ше го давало дротарови задротовац. Зоз глїни були и миски, коршови, дзбани, шольки.

Зоз глїняних мискох ше єдло. Нє було танєри за шицких членох фамилиї, та ше уварене єдло усипало до велькей миски, зоз хторей шицки єдли. Познєйше кажде обисце мало за каждого танєри (украсни), хтори вишели на муре у приклєцє. Вони тиж були глїняни, а могли стац на карини, або на древених рамикох за танєри. Рамик бул длугоки дас 2 метери. Бул направени з древа и зоз вонкашнього боку мал крису, же би танєри нє попадали. Криса була вирезована, або на нєй були нарисовани ружи.

Глїняни кантички за млєко тиж стали у приклєце. У нїх ше огривало млєко. У олїваней судзини ше варело на шпоргету и барз ше ю чувало же би ше з нєй нє отлукла глейта. Кед ше олївана судзина отлукла, однєсло ше ю до кломфера заляц.

Плехова судзина (напр.тепши, дзирави варехи,тарла и друге) тиж була состойна часц приклєта. Судзину ше куповало у кломфера.

У приклєце стали и древени гордови до хторих ше квашело капусту, а куповало ше их у пинтера. Попри нїх ту були и сакайтови, виплєцени з дикиню. У приклєце з повалу стал орманчик за судзину, лада зоз шматами, столїк за єдзенє. Ту ше нє  єдло, бо стол за єдзнє стал у заднєй хижи, алє кед у обисцу було векше друштво, вец ше єдло и у приклєце.

## Литература
• Олена Папуга, *Руске обисце*, Нови Сад, 2012. рок, 10-13. бок

• *Словњик рускохо народного јазика II*, О-Я, Нови Сад, 2017. рок, бок 335, 336
Катеґория:Обисце
Фластер

**Фластер** *х*. – драга, дражка, двор або кармик викладзени (фластеровани) з твардого материялу (обично зоз цеглох, або каменя) слц. диял. fl’aster, мадь. flastrom исте, од нєм. Pflaster, а то од лат. plastrum.

Док ше масовнєйше нє почал хасновац бетон, векшина дражкох по валалох и по обисцох була фластерована. За фластерованє ше найчастейше хасновали стари цегли векшого формату, а по можлївосци и фластер цегли хтори були двараз печени, та прето и вельо тирвацши (нє розмражовали ше прето же нє упивали воду). За тоту наменку були барз добри и клинґер цегли.

## Литература

* *Словнїк руского народного язика* II, О – Я, Нови Сад 2017, б. 654
Катеґория:Архитектура
Катеґория:Будовательство
Карапачи

**Карапачи**  (єд. карапач *хл*. род и карапача *ж*. род, карапачи *мн*.) У народзе вше ше гварело же карапачи.

**1.** Карапач  (єднина) по єдних то меновнїк хлопского роду. и

**2.** Карапача (*єд*.) по других женского роду.

То у кулинарстве пражена сладка лакотка у хторей цесто замишене зоз муки, жовчкох и млєка або води. Так є загнєцене як и за правенє домашнїх резанкох.

За карапачи (то керестурска назва) иснує и друга назва ***надувари*** алє тому слову нє ясне походзенє. Предпоставка и дума ше же настало од єй прикмети у процесу праженя прето же ше надую (подую).

## Рецепт за Карапачи

2 жовчки, муки, на верх ножа солї,

дакус цукру (по смаку), 

и дакус води, же би цесто було анї мегке анї тварде.

## Поступок правеня
Загнєсц цесто и розогнац на табли (aбо силиконскей подлоги), помасциц од горе з масцу (розпущени марґарин, масло), складац як на хусточку (або як кремпитово цесто). Намасцене цесто зохабиц най постої дас пол годзини же би ше „одпочинуло”. Розогнац ознова на ценко и резац з острожку або з ножом на ромби, квадрацики, лєбо правоугельнїки, пущац их и пражиц на горуцей масци (так як и череґи). Посипац з мелким цукром и вислуговац.

Карапачи ше ище волаю надувари, бо ше на горуцей масци од жовчкох „надую.”

**Полнєти карапачи** ше готовя на подобни способ лєм потребно до цеста додац 2-3 ложки сладкей шметанки. Мож положиц по два ценки нарезани часци єдна на другу, лєбо прегнуц по поли а медзи нїх накласц сира лєбо маджуну а дакеди ґаздинї кладли и витрепани бильчки з цукром - за хтори було мено „цукрова пена.”  Около ше их поприцискало з видлїчку або з пальцами же би „уложени” состойки нє вичурели при праженю.

## Литература
• *Словнїк руского народного язика* I А-Н,  Нови Сад, 2017. б. 578

• *Мацерова Руска кухарка,* Б. Х. Цветкович - Лю. Няради, НВУ Руске слово,  бок 164

Катеґория:Кулинарство
Молитвенїк

**Молитвенїк** то богослужебна кнїжка хтора доприноши духовней и етичней формациї вирнїкох. Єст велї рижни виданя и по випатрунку и по змисту.

У молитвенїкох заступени богослужебни тексти Служба Божа, утриня, вечурня, молебени, акафисти, панахида, тропари и кондаки. Часто у тей кнїжочки и катакиз, духовни писнї, у першим шоре коляди.

## Перши молитвенїки при Руснацох
Зоз приселєньом до Бачкей, а познєйше и до Сриму, Руснаци зоз собу принєсли и состойну часц свойого живота, та так и церковни кнїжки. Були то требнїки, акафисти, молитвенїки, та и библиї. 

Тоти кнїжки ше нє хасновало лєм за духовне читанє, алє були и перши буквари и читанки. Зоз нїх ше виучовало букви и слова и на таки способ ше писменосц у нашим народзе дзвигало на висши уровень.

:◆ Перши молитвенїк за наш народ и на нашей бешеди, на нашей бачваньско-сримскей бешеди хтори Руснаци читали то молитвенїк з насловом „Христiянскй Вояк”, кнїжочка на науку, молитву и пoтїху грекокатолїцким руснацким вояком (Заґреб, 1916, парох о. Спиридон Петранович, боки 158). Змист молитвенїка: I Цо маме знац и вериц, II Цо маме робиц, III А цо христiянски вояк, IV Молитви, V Длужносци христiянина, VI Додаток.

:◆ Други молитвенїк написал снователь *[[Руске народне просвитне дружтво|РНПД]]* о. Дюра Биндас, з насловом „Молитвенїк за руски дзеци” (видало РНПД, друкарня *Просвити*, Руски Керестур, 1938, боки 224). То молитвенїк зоз молитвами раншима, вечаршими, єдна часц катакизму, Служба Божа св. Йоана Златоустого (друкована зоз старославянскима буквами), тропари, кондаки, Молебен у Богородици, коляди, писнї и як ше модлї ружанєц.

:◆ Треци молитвенїк пририхтал и дал на друкованє, аж по Другей шветовей войни, керестурски парох о. Михайло Макай, з назву „Отче наш” (Руски Керестур, 1970, друкарня *Руске слово*, боки 256). Змист того молитвенїка: Катехетна часц, молитви ранши, вечарши, каждодньово, Пацерки, тропари воскресни, дньово, молебен Исусови, Богородици, панахида, коляди. 

## Ґалерия

Файл:Vatican Croatian Prayer Book.jpg|Ватикански горватски молитвенїк
Файл:Никольский А. А. Молитвослов.png|алт=Николїйски молитвослов


## Литература

* *Дзвони*, християнски часопис, януар 2005. протоєрей ставрофор о. Йоаким Холошняй
* *Церковни литурґийно литурґични лексикон*, бок 204, о. др Роман Миз
* Володимир Нота, *Християнски календар*, 1974. рок, бок 82-83
Катеґория:Релиґия
Катеґория:Богослужебни кнїжки
Сунякалов

**Сунякалов** (серб. *комарник*; од мадь. *sunyoghalo* дословно: „галов, мрежа о суньоґох”) – посцель оградзена, защицена од суньоґох з плахитку и под.:

*Тото платно* [на сунякалове], *хторе ше тиж волало сунякалов, ткало ше зоз предзи на ридко же би воздух могол преходзиц, алє и же би суньоґи нє вошли до сунякалова. Под сунякаловом ше, влєце у вельких горучавох, спало под отвореним конком.*

Сунякалов ше хасновало през лєтушнї час кед було горуцо. Сунякалов- посцель направена так же ше на корунки поприбивало дещички на горе. Горе ше их скапчало тиж з дещичками. На тоти дещички ше преруцело своєй роботи платно. Тото платно, хторе ше тиж волало сунякалов, ткало ше зоз предзи на ридко же би воздух могол преходзиц, алє и же би суньоґи нє вошли до сунякалова. Под сунякаловом ше, влєце у вельких горучавох, спало под отвореним конком.

Без огляду на горучави, людзе ше и влєце найчастейше закривали през ноц зоз перину та тиж и у суняколову. Перина була велькосци як и посцель, алє у перини було менєй напущаного пиря до турбука (напр. 3-4 кили) же би перина була ценша и лєгчейша и же би под ню нє було влєце барз горуцо спац.

У народзе постої и нєшка виреченє:

• Пошол до пирнаґох- значи же пошол спац.

## Ґалерия

Файл:Mosquitonet149.jpg|Сунякалов над посцелю.


## Литература
• *Словнїк руского народного язика II*, О – Я, Нови Сад 2017, б. 551.

• Олена Папуґа, *Руске обисце*, Нови Сад, 2012 рок, бок 37.

## Вонкашня вяза
https://sr.wiktionary.org/sr-ec/%D0%BA%D0%BE%D0%BC%D0%B0%D1%80%D0%BD%D0%B8%D0%
BA
Математична анализа

**Математична анализа**  (старогрчки *ανάλυσις, análysis*, =ришенє)  обласц математики хтора медзи иншим виучує и гранїчни вредносци, интеґрали, таблїчни виводи, множества. Друга назва за математичну анализу то висша математика, инфинитезимални єдначини, а у английскей литератури Калкулус (англ. *Calculus*). Тота анализа барз обсяжна обласц математики и як предмет є заступена на вецейрочних студийох на факултету.

Математична анализа ше состої зоз двох часцох: диференциялни и интеґрални єдначини. Виучованє безконєчносци и аналитичних функцийох тиж задаток математичней анализи.

Историйни розвой

Диференциялни єдначини виучую пременки функцийох реалних пременлївих при пременки нєзависней пременлївей. У тей анализи ше руша од проблему пренаходзеня заєднїцкей точки танґенти и кривей, хтори першираз представел Исак Баров (Isaac Barrow: Lectiones geometricae, 1670), Исак Нютн одкрил тоту методу (1665—1666) и совитовал свойоми професорови математики Исакови Барови же би ше тота метода виучовала и на факултету.

Интеґрални єдначини ше хасную за рахованє поверхносци, волумену даєдного цела, длужини кривей, чежиска, инерциї. Тоти єдначини хасновал Еудокс Книдски (Eudoxus of Cnidus, 408—347. пред н.е.), гречески астроном и математичар. Архимед (грч. Αρχιμηδης; Сиракуза, 287. п. н. е. — 212. п. н. е.), старогречески математичар, физичар и астроном , у своїм дїлу Метода представел способ рахованя поверхносци огранїченей зоз криву просту, так же поверхносц подзелєл на вецей менши поверхносци и преширел идею о рахованю волумену цела. Праве прето Архимед наволани оцец интеґралних єдначинох.
Початком 17. вику ознова ше зявело интересованє за меранє волумену зоз интеґралнима єдначинами. Йохан Кеплер, нємецки астроном, астролоґ и математичар, у своїм дїлу Geometria indivisibilibus continuorum nova (1635) представел идею же ше поверхносц состої зоз недзелївих линийох а же ше волумен состої зоз нєдзелївих поверхносцох.

У двацетим вику, похопйованє интеґралних єдначинох преширене. Интеґрални функциї ше почали хасновац и у обласци теориї множества, а нє лєм за рахованє поверхносци, волумену...

Обласци математичней анализи

Елементарни функциї (полиноми, ступнжованє, лоґаритми...)

Виводи (таблїчни виводи або елементарни, виводи зложених функцийох, виводи другого и трецого шору...)

Интеґрали (одредзени, нєодрадзени...)

Випитованє функцийох

Реална анализа

Гармонийска анализа 

Комплексна анализа

Функционална анализа

Спектрална анализа

Иференциялни єдначини

Литература

•	Математичка анализа, (Проф. Др Светозар Курепа), први дио - диференцирање и интегрирање, Техничка књига, Загреб, 1975.

•	Виша математика I (академик Радивоје Кашанин), четврто издање, Завод за издавање уџбеника СРБиХ, Сарајево, 1969.

•	Aleksandrov, A. D., Kolmogorov, A. N., Lavrent'ev, M. A. (eds.). 1984. Mathematics, its Content, Methods, and Meaning. 2nd ed. Translated by S. H. Gould, K. A. Hirsch and T. Bartha; translation edited by S. H. Gould. MIT Press; published in cooperation with the American Mathematical Society.

Вонкашняї вязи

  Математичка анализа, www.mi.sanu.rs

  Mathematical Analysis-Encyclopædia Britannica, www.britannica.com

Референци
Штиґлинц

**Штиґлинц** (лат. *Carduelis carduelis* L.) мено походзи  з нєм. *Stiglitz*, през мадь. диял. *stiglinc*; то мала птица шпивачка зоз фамилиї зебох. Пре красни випатрунок и шпив, людзе го часто тримали у клїткох.

## Опис
Штиґлинц длугоки 12—13 cm зоз розпоном кридлох од 21—25 cm и чежину од 14 до 19 ґрами. Самица и самец подобни, маю червену твар, чарно-билу главу, блядо кафови хрибет, били брух и блядо кафови боки и перши. Кридла им чарно-жовти. Зоз блїзка ше самци можу розликовац по векшей, цмейшей червеней маски котра ше находзи такой за оком. При самици, червена фарба нє доходзи по око. Джубок ма фарбу  слоновей косци, длуги є и кончисти, а хвост рачкасти. Штиґлинци у фази розмножованя маю били джубок, зоз шивкасту або чарняву точку на верху. Азийска подфайта ма шиву главу за червену твару, без чарно-билих цифрох.

## Розширеносц
Населює Европу, сивер Африки, и заходни и централни часци Азиї. Зоз жимнєйших крайох ше вжиме селї на юг. Пренєшени є до других часцох швета. Бивальнїки му отворени нїжински, слабо полєшени предїли.

## Пожива
Карми ше зоз нашеньом репика, и других рошлїнох, алє лови и инсекти з котрима карми младих.

## Розмножованє

Гнїздзи ше на лїстопадних древох. Гнїздо самичка прави сама, а правенє гнїзда тирва коло седем днї. Воно ше обично находзи даскельо метери над жему скрите за лїсцами и конарчками. Даскельо днї после законченя правеня гнїзда почина нєшенє ваїчкох, Вона кажди дзень знєше по єдно ваїчко, а вєдно знеше од 4 до 6 ваїчка. У цеку инкубациї самец карми самицу. Млади ше вилягню за 11 до 14 днї. После вилягованя, птички кармя обидвойо родичи, на початку з инсектами и нашеньками, а после углавним з нашеньом.

## Подфайти
Подфайти штиґлинцох ше ґрупую до двох ґрупох. Подфайти зоз *carduelis* ґрупи подфайтох населюю заходну часц ареала, характеризує их чарна коруна; подфайти зоз *caniceps* ґрупи подфайтох населюю восточну часц ареала, характеризує их шива глава.
; ▶ *carduelis* ґрупа подфайтох

* *C. c. britannica* (Hartert, 1903) – Британска острва

* *C. c. parva* Tschusi, 1901 – Макаронезија, Пиринејско полуострво, северозападна Африка
* *C. c. tschusii* Arrigoni degli Oddi, 1902 – Корзика, Сардинија, Сицилија
* *C. c. carduelis* (Linnaeus, 1758) – векша часц европского континента, уключуюци Скандинавию
* *C. c. balcanica* Sachtleben, 1919 – Юговосточна Европа
* *C. c. brevirostris* Zarudny, 1890 – Крим, сиверни Кавказ
* *C. c. colchica * Koudashev, 1915 – Крим, сиверни Кавказ
* *C. c. volgensis* Buturlin, 1906 – южна Україна, югозаходна Русия и сиверозаходни Казахстан
* *C. c. niediecki* Reichenow, 1907 – югозаходна Азия, сиверовосточна Африка
* *C. c. frigoris* Wolters, 1953 – Заходни Сибир

;
; ▶ *caniceps* ґрупа подфайтох

* *C. c. subulata* (Gloger, 1833) – южни Сибир
* *C. c. caniceps* Vigors, 1831 – южна Централна Азия
* *C. c. paropanisi* Kollibay, 1910 – Авґанистан по загодни Гималаї и Тєн Шан
* *C. c. ultima* Koelz, 1949 – южни Иран
## Литература

Катеґория:Животинї
Катеґория:Птици
Катеґория:Птици Европи
Катеґория:Птици Азиї
Катеґория:Птици Сербиї
Катеґория:Птици Африки
Куньґов

**Куньґов** кер. , всл. *kuňhov* „хижка.” Од мадь. *kunyhó* „хижка”. (хлопски род).

Куньґов то на високо посцелєна посцељ. Випатрала так як посцель „на поверх”. На корунки, под верх, прибили ше дещички, на хтори ше покладли дески, од єдней по другу корунку. Так ше направела посцељ „на поверх”. Горня часц вше була засцелєна, а долня часц, куньґов, ше нє засцельовала. У куньґове ше спало. Ту през дзењ лєгнул дахто од старших членох фамелиї, найчастейше пополадню, тот хто бул вистати од роботох од вчас рана.

Ту спали и тоти менши дзеци тиж през дзень, а векши вноци. Влєце, у вельких горучавох, спало ше и под отвореним конком у сунякалове (гуторело ше и куньґов).

## Литература

* Олена Папуґа, *Руске обисце*, Нови Сад, 2012. рок, бoк 37.
* *Словнїк руского народного язика I*, Нови Сад, 2017. рок, бoк 655.

Катеґория:Обисце
Плащанїца

**Плащанїца** (греч. *επιτάφιος* = гроб) то платно, односно образ Исуса Христа такой по знїманю його цела зоз крижа на хтори бул розопяти.

На Вельки пияток ше плащанїцу шветочно виноши з олтара и кладзе на Божи гроб або до Божого гроба цо стої на штредку церкви. Людзе бочкаю Исуса намальованого на плащанїци хтора на тим месце стої три днї, до пасхалного богослуженя. Потим ше ю уноши до олтара, положи ше на пристол и ту стої до Вознесения.

## История и тайна Торинскей плащанїци
Плащанїца ше першираз спомина у першим вику кед краль Едеси (терашня Турска) послал по Исуса же би го пришол виздравиц. Исус особнє нє пришол, алє кральови послал свой одбиток (слику) на платну. Краль виздравел – то леґенда.

После войованя и забераня Едеси Византия пренєсла плащанїцу до Константинополю и ту ше ю чувало по 1204. рок. У Крижарскей войни пада до рук християном зоз Заходу и траци ше єй шлїд.

Року 1353. ше плащанїцу спомина у Лирею (Французка), потим 1532. року у Шамберию (Французка), и конєчно плащанїца пренєшена до Торину 1578. року, а 1978. була остатнїраз указана явносци.

Умберто II (бувши краль Италиї) дарує плащанїцу Ватикану 1983. року.

## Вонкашня вяза
*   Плаштаница. Српска википедија, *sr.wikipedia.org*
*   Торинска плаштаница. *prijateljboziji.com*
*   Торинско платно. *www.conopljanews.net*

## Литература
• о. Др Рома Миз, *Церковни литурґийно литурґични лексикон*, бок 237.

• *Словнїк руского народного язика* II, Нови Сад 2017, бок 163.

## Рефренци
Катеґория:Релиґия
7. марец

**7. марец** — 66. дзень у року (67. дзень у преступним року) по Григориянским календаре. До конца рока єст ище 299 днї.

## Подїї
• 1876 — Александер Ґреєм Бел патентовал телефон.

• 1970 — Аматерски руски театер „Дядя” першираз наступел под тим меном зоз премиєру театралней представи „Полицає” Славомира Мрожека, зоз хтору посцигнул вельки успих на державним уровню.

## Народзени
• 1850 — Народзел ше чехословацки державнїк и филозоф, социолоґ и новинар Томаш Ґариґ Масарик (Ходонїн, нєшка Чешка Република, 7. марец 1850 – Лани, Чешка, 14. септембер 1937), бул перши предсидатель Чехословацкей.

• 1875 — Народзени композитор Жозеф Морис Равел (Сибур, Французка, 7. марец 1875 – Париз, 28. децембер 1937) бул французко-баскийски композитор и пияниста зоз импресионизма.

## Умарли
• 1274 — Тома Аквински, католїцки филозоф и теолоґ схоластичней традициї.
 
• 1999 — Стенли Кюбрик, америцки режисер и  фотоґраф.
Катеґория:Днї рока
Катеґория:7. марец
8. марец

**8. марец** — 67. дзень у року (68. дзень у  преступним року) по Григориянским календаре. До конца рока єст ище 298 днї.

## Подїї
• Нєшка Медзинародни дзень женох.

• 1669 — На Сицилиї пришло до ерупциї вулкана Етна у хторей настрадали вецей як 20.000 особи. 

• 1846 — Отворена перша читальня у Сербиї, наволана Сербске читалїще, познєйше Читалїще беоґрадске. Подобни читальнї нєодлуга основани и у других городох Сербиї.

• 1910 — У Копенгаґену отримана Друга конференция женох социялистох, на инициятиву нємецкей револуционерки Клари Цеткин запровадзене швето як здогадованє на демонстрациї женох у Чикаґу 8. марца 1909. року. Перша преслава Дня женох у Сербиї отримана 1914. року.

• 1953 — У месце Планица у Словениї представени ґазирани сок кокта, югославянска верзия кока-коли.

• 1971 — Основани хор „Колеґиюм музикум”, академски камерни хор студенткох Факултета музичней уметносци у Беоґрадзе.

## Народзени
• 1714 — Народзени чембалист и дириґент Карл Филип Емануел Бах (Ваймар, Нємецка, 8. марец 1714 – Гамбурґ, Нємецка, 14. децембер 1788), други син Йохана Себастияна Баха, познати бул як композитор и музичар на инструментох зоз клавиятуру.

• 1838 —
Янко Ґубаш (*23/8. марец 1838—†13/26. марец 1887), перши руски дзияк и учитель у Дюрдьове.

• 1914 —  Сава Вукосавлєв (*8. марец 1914-†21. януар 1996), учитель, теоретичар музики, музични педаґоґ, композитор, дириґент, мелоґраф, тамбураш и орґанизатор музичного живота.

• 1926 — 
 Яким Хома (*8. марец 1926—†22. марец 1994), записовач старих-жридлових руских мелодийох, музичар, музични педаґоґ, хороводитель, руководитель оркестра.
Катеґория:Днї рока
Катеґория:8. марец
9. марец

**9. марец** — 68. дзень у року (69. дзень у преступним року) по Григориянским календаре. До конца рока єст ище 297 днї.

## Подїї
1918 — Москва постала главни варош Русиї. Потеди то бул Петроґрад. 

## Народзени
1814 — Тарас Шевченко, українски поета и писатель.

1881 — Иван  Мураний, подкарпатски  педаґоґ и  културни дїяч, грекокатолїцки паноцец. 

1934 — Юрий Ґаґарин, совєтски космонавт хтори перши на швеце  лєцел до вселени (12. априла 1961).

## Умарли
1946 — Ґиадор Стрипски, язикознавец, етноґраф, библиоґраф и прекладатель.
Катеґория:Днї рока
Катеґория:9. марец
10. марец

**10. марец** — 69. дзень у року (70. дзень у  преступним року) по Григориянским календаре. До конца рока єст ище 296 днї.

## Подїї
• 2008 — Основани Завод за културу войводянских Руснацох зоз заєднїцку одлуку Скупштини Автономней Покраїни Войводини и Националного совита рускей националней меншини.

## Народзени
• 1868 — Народзел ше учитель, управитель основней школи у Руским Керестуре, автор учебнїкох, дзецински писатель, публициста Mихаил A. Поливка (Maла Брежнїца, тераз Словацка, 10. марец 1868 – 12. марец 1944). Учительску школу Михаил А. Поливка закончел у Ужгородзе и дo Руского Keрестура пришол 1. септембра 1901. року.

• 1923 — Андрей Пушкаш, историчар РАН, педаґоґ, фаховец и познаватель историї Мадярскей и Подкарпатя.  

• 1929 — Янко Чижмар (*10. марeц 1929—†2. новембeр 2016), маляр аматер

• 1955 — Народзел ше народни етнолоґ и публициста Янко Барна (Руски Керестур, 10. марца 1955 –  Темерин, 15. юний 2020). 

## Умарли
• 1861 — Тарас Шевченко, українски поета и писатель.

• 1940 — Михаил Афанасиєвич Булґаков (рус. *Михаи́л Афана́сьевич Булга́ков*) бул русийски писатель, драматурґ и театрални режисер
Катеґория:Днї рока
Катеґория:10. марец
11. марец

**11. марец** — 70. дзень у року (71. дзень у  преступним року) по Григориянским календаре. До конца рока єст ище 295 днї.

## Умарли
• 1940 — Василь Курилло, грекокатолїцки паноцец,  Министер вонкашнїх дїлох Лемковскей  републики Флоринки. 

• 1955 — Александер Флеминґ, британски бактериолоґ и лїкар,  познати як пренаходзач пеницилина. 

• 2021 — Петро Файфрич (*15. фебруар 1942—†11. марца 2021), вершински рукометаш, репрезентативец Югославиї, тренер и спортски роботнїк.
Катеґория:Днї рока
Катеґория:11. марец
12. марец

**12. марец** — 71. дзень у року (72. дзень у  преступним року) по Григориянским календаре. До конца рока єст ище 294 днї.

## Подїї

* 1942 — Отворени нови будинок школи у Бикич Долу, учитель бул Михайло Ковач (1909–2005), та такой орґанизовани и културни живот Руснацох у тим месце.
* 1989 — Тим Бернерс Ли публиковал проєкт розвою www, односно зачатку Интернет мрежи на цалим швеце.

## Народзени

* 1905 — Народзени Янко Биндас, предняк Дилетантскей секциї Союзу руских школярох 1928. року и театрални дилетант у медзивойновим чаше.

## Умарли

* 1935 — Михайло Пупин, америцки физичар сербского походзеня.
* 1944 — Mихаил A. Поливка (*10. марец 1868—†12. марец 1944) учитель, управитель основней школи у Руским Керестуре, автор учебнїкох, дзецински писатель, публициста.
* 2018 —  Янко Гайдук Омер (*16. май 1937—†12. марец, 2018), музичар-тамбураш, предняк тамбурашского составу Кирданци и член вецей оркестрох Дому култури Руски Керестур.
Катеґория:Днї рока
Катеґория:12. марец
6. марец

**6. марец** — 65. дзень у року (66. дзень у преступним року) по Григориянским календаре. До конца рока єст ище 300 днї.

## Подїї

* 1882 — Княз Милан Обренович преглашел Сербию за кральовину, а себе за краля.
* 1902 — Основани шпански Фодбалски клуб *Реал Мадрид*.
* 1914 — У Новим Садзе основани Фодбалски клуб Войводина*[[Войводина]]*. Основали го школяре Велькей сербскей православней ґимназиї, хтора ше нєшка вола Ґимназия *Йован Йованович Змай*.
* Нєшка Медзинародни дзень стоматолоґох.

## Народзени

* 1475 — Народзени италиянски скулптор, маляр, архитект и писатель Микеландєло Буонароти (Капрезе, Италия, 6. марец 1475 – Рим, Италия, 18. фебруар 1564) бул уметнїк ренесанси.
* 1619 — Народзел ше французки писатель Савиниєн Сирано де Бержерак (Париз, Французка, 6. марец 1619 – Саноа, Французка, 28. юлий 1655).
* 1834 – Фридрих Малер (Ємници, Австрия, 6. марец 1834-25. май 1898), австрийски линґвиста, єден з найвекши авторитетох у линґвистики и етноґрафиї свойого часу.
* 1927 —  Ґабриєл Ґарсия Маркес.  колумбийски  писатель и новинар, добитнїк  Нобеловей награди за литературу (1982).
* 1937 — Валентина Терєшкова, космонавтка, перша жена на швеце хтора лєцела до космосу (1963.)
Катеґория:Днї рока
Катеґория:6.марец
13. марец

**13. марец** — 72. дзень у року (73. дзень у  преступним року) по Григориянским календаре. До конца рока єст ище 293 днї.

## Подїї
• 1781 — Одкрити Уран, седма планета Слунковей системи, хтору одкрил анґлийски астроном Вилиям Хершел (Гановер, Нємецка, 15. новембер 1738 – Слай, Зєдинєне Кральовство, 25. авґуст 1822).

• 1895 — У Нюйорку згорела лаборатория пренаходзача Николи Тесли и так щезнул огромни наукови скарб хтори роками творел.

• 2013 — После дводньовей конклави у Ватикану, арґентински кардинал Горге Марио Берґолио, С. И. зоз папским меном Франциско вибрани за нового папу.

## Народзени
• 1733 — Народзени анґлийски хемичар и филозоф Джозеф Пристли (Бристол, Анґлия, 13. марец 1733 – Нортамберленд, Пенсилвания, ЗАД, 6. фебруар 1804), хтори открил оксиґен, амонияк, хлороводонїк, азот-оксид, угльов-диоксид и сумпорну квашнїну.

• 1903 — Народзени сербски ґеолоґ Коста Петкович. Обявел вецей як 200 науково роботи и направел першу ґеолоґийну карту Югославиї по интернационалней норми.

• 1930 — Народзени  Василь Мудри (*13. марец 1930—†22. юлий 2016), наставнїк, писатель и културни творитель.

• 1931 — Народзел ше Евгений Чакан (Руски Керестур, 13. марец 1931 – Нови Сад, 5. април 1996), наставнїк-педаґоґ, лектор, язични редактор, составяч учебнїкох, добри шпивач и ґлумец-аматер. 

## Умарли
• 2025 —  Проф. др  Тибор Миклош Попович (* 5. май 1938 - † 13. марец 2025), познати виглєдовач проблемох економскей ґеоґрафиї, историї националней економиї Мадярскей, историї Грекокатолїцкей церкви у Мадярскей и дїяч у култури, єден з бардох русинского препородного руху хторому ше, после политичних пременкох у Мадярскей, удало же би Русини достали статус народней меншини у тей жеми.
Катеґория:Днї рока
Катеґория:13. марец
15. марец

**15. марец** — 74. дзень у року (75. дзень у  преступним року) по Григориянским календаре. До конца рока єст ище 291 днї.

## Подїї

* 1848 — У Мадярскей кральовини почала антигабзбурґска  револуция.
* 1939 — Карпатска Україна  вигласала нєзависносц (од Чехословацкей).
* 1949 — Реґистроване Културно-просвитне дружтво Руснацох *Максим Горки* у Новим Садзе. У наиходзацих часох Дружтво меняло мено та так од 1970. по 1991. рок ше волало Културно-уметнїцке дружтво *Максим Горки*, од 1991. по 1995. рок Културно-уметнїцке дружтво *[[Барвенок|Барвинок]]*, од 1995. року *Руске културно-просвитне дружтво*, а од марца 2011. року *Руски културни центер.*
* 1985 — Реґистровани перши сайт зоз доменом .com, реґистрацию обявела компания зоз Масачусетсу, хтора ше занїма зоз предаваньом рахункарох, *Симболикс*. Перши урядови реґистровани домен бул *symbolics.com.*
* 2020 — Пре пандемию вируса Ковид 19, предсидатель Републики Сербиї Александар Вучич преглашени позарядови стан у держави. Позарядови стан тирвал до 6. мая истого року. Заняти у НВУ *Руске слово* у условийох позарядового стану и борби процив епидемиї вируса корона, робели з дому у полним капацитету.
* Шветови дзень правох трошительох
* Медзинародни дзень процив полицийней бруталносци.

## Народзени

* 1838 — Иван Силвай, грекокатолїцки священїк, русински писатель,етноґраф, културни дїяч на Угорскей Руси.
* 1919 — Юрий Гойда, поета и публициста на Подкарпатскей Руси и у України.
* 1937 — Иван Бирчак, педаґоґ,  науковец, дружтвено-културни дїяч.
* 1937 — Народзени проф. др  Юлиян Малацко (Руски Керестур, 15. марец 1937 – Нови Сад, 28. юний 2021). Шветови науковец у обласци спорта проф. др Юлиян Малацко на Факултету спорта и физичного воспитаня у Беоґрадзе дипломовал 1961. року, маґистровал 1972. а титулу доктора здобул 1976 року.

## Умарли

* 44 п.н. е. — Ґай Юлиє Цезар,  римски войвода и владар, писатель.
* 2008 —  Дюра Папгаргаї (*11. новембра 1936—†15. марца 2008) писатель, новинар, главни и одвичательни редактор часопису за литературу, културу и дружтвени питаня *[[Шветлосц (часопис)|Шветлосц]]*, драмски дїяч и инициятор вецей културних манифестацийох.
Катеґория:Днї рока
Катеґория:15. марец
16. марец

16. марец — 75. дзень у року (76. дзень у  преступним року) по Григориянским календаре. До конца рока єст ище 290 днї.

## Народзени

* 1907 — Александер Винер,  єден з найзначнєйших науковцох у обласци  медицинских наукох,  пренаходзач резус-фактора.
* 1912 —  Осиф Торма (*16. марец 1912—†1942), учитель, автор єдного театралного фалата, ґлумец-аматер, режисер дилетантских представох.

## Умарли

* 1998 — Дерек Бартон, британски хемичар,  добитнїк Нобеловей награди з хемиї (1969)
* 2008 - Лавр (Шкурла) - православни митрополит Восточно-америцки и Нюйоркски.
* 2015 — [Дюра Дудаш.](https://rsk.wikipedia.org/wiki/%D0%94%D1%8E%D1%80%D0%B0_%D0%94%D1%83%D0%B4%D0%B0%D1%88_(%D0%BC%D1%83%D0%B7%D0%B8%D1%87%D0%BD%D0%B8_%D1%80%D0%B5%D0%B4%D0%B0%D0%BA%D1%82%D0%BE%D1%80)) (*1. юний 1951—†16. марец 2015), длугорочни музични редактор и совитнїк Радио Нового Саду, єден з фундаментаторох фестивала Ружова заградка.
Катеґория:Днї рока
Катеґория:16. марец
17. марец

**17. марец** — 76. дзень у року по Григориянским календаре. До конца рока єст ище 289 днї (77 дзень у преступним року).

## Подїї

* 1901 —  У Паризу отворена вистава 71 слика Винсента ван Ґоґа и направела праву сензацию 11 роки после уметнїковей шмерци.
* 1948 —  Подписани Бриселски контракт медзи Зєдинєним Кральовством, Французку и жемами Бенелукса (Белґия, Голандия и Луксембурґ) о снованю Заходноевропскей униї.
* 2015 —  У манастире святого Илдефонса у Мадриду, идентификовани посмертни остатки шпанского писателя Миґуела Сервантеса, хтори ше упокоєл у априлу 1616. року. Сервантесов Дон Кихот єдно з найзначнєйших дїлох шветовей литератури.

## Умарли

* 1913 —  Александер Митрак, русински будитель, священїк, писатель, поета, фолклориста и етноґраф.
* 1976 —  Лукино Висконти, италиянски филмски, театерски и оперни режисер.
Катеґория:Днї рока
Катеґория:17. марец
14. марец

**14. марец** — 73. дзень у року (74. дзень у  преступним року) по Григориянским календаре. До конца рока єст ище 292 днї.

## Подїї
• 1939  — Нємецке войско почало окупацию Чехословацкей. Словацка и Подкарпатска Рус формално вигласали нєзависносц. У  моравским  варошу Мистек до бою зоз  нємецким полком ступела чета воякох под команду капетана Павлика (бул то такволани бой за Чаянково касарнї) и остал запаметани як єдини случай орґанизованого одпору нємецкому нападу. 

• 2002 — Найвисши представителє Союзней Републики Югославиї и двох Републикох зоз постредованьом ЕУ, спорозумели ше о преушореню одношеньох Сербиї и Чарней Гори. Догварене же ше нова держава вола Сербия и Чарна Гора, же ма предсидателя и премиєра у єдней особи, совит министрох, парламент и суд.

• Медзинародни дзень рикох ше означує пре значносц рикох и водоцекох за живот людзох на планети Жеми. Поволує ше на одвичательносц и право шицких людзох на чисти рики цо директно уплївує на єдно од основних людских правох, а то право на здрави животни стредок.

## Народзени
• 1737  — Арсений Коцак, священїки, єромонах, педаґоґ, филозоф, теолоґ и язикознавец. 

• 1879 — Народзел ше нємецки физичар єврейского походзеня Алберт Айнштайн (Улм, Нємецка, 14. марец 1879 – Принстон, ЗАД, 18. април 1955), творец теориї релативитета, добитнїк Нобеловей награди за физику 1921. року. Бул оженєти зоз сербску математичарку Милеву Марич, чийо доприношенє його роботи нє розяшнєне у подполносци.

• 1892  — Йосиф Ернест Гомичко, русински педаґоґ и церковни дїяч. 

• 1908 — Народзени югославянски политичар, дипломата, филозоф и публициста Константин Коча Попович (Беоґрад, 14. марец 1908 – Беоґрад 20. октобер 1992), визначни сербски надреалиста пред Другу шветову войну. Участвовал у Шпанскей гражданскей войни (1936–1939) и Народноошлєбодительней войни (1941–1945).

• 1932 — Народзени писатель, публициста Мирослав Мика Антич (Мокрин, 14. марец 1932 – Нови Сад, 24. юний 1986). Мирослав Антич бул поета, публициста, филмски творитель, маляр. У Мокрину закончел основну школу, ґимназию у Кикинди и Панчеве, а студирал у Беоґрадзе. Жил и робел у Новим Садзе.

## Умарли
• 1883  — Карл Маркс, нємецки филозоф, политични публициста, критичар класичней економиї,  теоретичар  роботнїцкого руху, социялизма и комунизма. 

• 1987  — Иван Мацински, поета, познаватель литератури, прекладатель, публициста, педаґоґ и дружтвено-културни активиста у Прешовским реґионє Словацкей.
Катеґория:Днї рока
Катеґория:14.марец
18. марец

**18. марец** — 77. дзень у року по Григориянским календаре. До конца рока єст ище 288 днї (78. дзень у преступним року).

## Народзени
• 1844 —  Народзени композитор и дириґент Николай Андреєвич Римски-Корсаков (Тихвин, Русийска Империя, 18. марец  1844 – Любенск, Русийска Империя, 21. юний 1908), член композиторскей ґрупи Вельки пейцме и професор гармониї и оркестрациї.

• 1858 —  Народзел ше нємецки инжинєр Рудолф Дизел (Париз, Французка, 18. марец 1858 – Ламанш, Сиверне морйо, 29. септембер 1913), хтори 1893. року конструовал перши мотор зоз нукашнїм згорйованьом на принципе самопалєня. Мотор по нїм наволани дизел-мотор.

• 1881 —  Ириней Кондратович, священїк, историчар, писатель, новинар, културни и церковни дїяч у Подкарпатскей Руси.

• 1898 —  Народзел ше др Мафтей Винай (Руски Керестур, 18.марец 1898 – Суботица, 8. децембер 1981), поета, публицист, просвитни роботнїк, адвокат и судия.
Катеґория:Днї рока
Катеґория:18. марец
Каня

**Каня** *зоол*. файта жаби хтора ше претримує на древох и по гущавох, лат*. Hyla arborea,* *серб*. гаталинка. По народним вереню каня ґравчи пред дижджом; народ хаснує и пригварку: чека як каня дижджу *барз чека дацо*.Тоти жаби по правилу нє жию у лєсох алє на окраїскох лєсох, по гущавох, пажицох, мочарох зоз богату веґетацию. Жиє скоро у цалей Европи окерем Велькей Британиї, Ирскей и скандинавских жемох.

Каня припада найменшим жабом у Европи,  длугока є до 3  cm. Хрибет єй блядо желєней фарби, а брух шиво желєни або кафовкасти. Млади ше вилягую зоз ваїчкох у води. Карми ше з инсектами.  

## Ґалерия

Файл:HylaArboreaSpawn.jpg|веза=Datoteka:HylaArboreaSpawn.jpg|Ваїчка
Файл:HylaArboreaOnArctium.jpg|веза=Datoteka:HylaArboreaOnArctium.jpg|Млади жаби
Файл:Hyla_arborea_in_birch_bark.jpg|веза=Datoteka:Hyla_arborea_in_birch_bark.jpg| Млада жаба
Файл:HylaArborea-CallingMale.jpg|веза=Datoteka:HylaArborea-CallingMale.jpg|Одроснута жаба


Катеґория:Животинї
Катеґория:Водожемци
Апаґадос (музика)

Апаґадос (зоз шпанского дїєслова apagar, „сцихшац/уцихнуц“). Слово ше одноши на музични термин зоз обласци артикулациї. Апаґадос означує ноти хтори ше граю приглушено, без длугшого затримованя на тирвацих тонох. Словни вираз написани над нотами лєбо под нїма, зоз точкасту лєбо попретарговану линию хтора залапює до конца ґрупу нотох хтори треба же би ше одграли приглушено, цихше. Технїка  углавним написана за смиково инструменти, лєбо инструменти на хторих ше тон достава зоз потаргованьом струнох. 

Модернисти тоту артикулацию наволую „апоґадо” (правописни преклад), „нєма длань.“ На ґитари музичар зоз дланю, хтору благо приклада на струни, приглушує тон док потаргує струни зоз пальцом. Звук инструмента постава вельо цихши. Слово приглушени-придавени тон прикладни за таки ефект у музики, понеже приглушиц значи уцихнуц/сцихшац. 

Вельо раз мож видзиц на концертох як ґитариста, гарфиста або виводзач на другим даєдним струновим инструменту грає на инструменту и вец нараз приложи длань на струни же би сцихшал т.є. приглушел звук тонох. Илустрацию апаґадоса мож найсц у дїлу композиторох за шпанску ґитару, Херарда де Алтона.

## Литература

* Greene, Margaret; Lesley Mathieson (2001). The Voice and its Disorders. John Wiley & Sons; 6th Edition. ISBN 978-1-86156-196-1. 
* Cooper, Helen (1985). Basic Guide to How to Read Music. ISBN 0-399-51122-9.
* Maddieson, Ian (1993). „Investigating Ewe articulations with electromagnetic articulography”. Forschungberichte des Intituts für Phonetik und Sprachliche Kommunikation der Universität München. 31: 181—214.

## Вонкашня вяза
* GNU Lilypond Notation Software's List of Articulation Symbols

## Референци

Катеґория:Музични термини
Катеґория:Теория музики
Катеґория:Музика